हुषार गणिती
सुटी संपली.  शाळा सुरु झाली.  नवीन वर्ग, नवीन पुस्तकं, नवे शिक्षक आणि कांही नवी मित्रमंडळी पण. मग त्यांच्यासाठी नव्या गोष्टी हव्याच.
एका हुषार गणिती माणसाने एक गोष्ट रचली.  म्हणे एक श्रीमंत शेठ होता.  अफाट संपत्ती आणि सतरा हत्ती बाळगणारा.  मरतांना त्याने आपली संपत्ती तीन मुलांना वाटली.   त्यामध्ये इतर कुठे अडचण नव्हती.  पण हत्तींबाबत त्याने लिहून ठेवले होते की, मोठया मुलाला 1/2, मधल्या मुलाला 1/3, आणि धाकटयाला 1/9 हत्ती द्यावेत.  हे कस करणार?  (गणितात हुषार कोण कोण आहेत तुमच्यापैकी? चालवा डोकं  ---- एक, दोन, पांच मिनिटच फक्त हं !)

मग समस्या गेली राजाकडे.  त्याचा एक बुध्दिमान मंत्री होता.  त्याने आपला एक हत्ती आधी मुलांना देऊ केला.  आता    झाले अठरा हत्ती.  त्यातले मोठया मुलाला 1/2  म्हणजे नऊ, मधल्याला 1/3 म्हणजे सहा व धाकटयाला 1/9 म्हणजे दोन हत्ती दिले आणि आपला हत्ती परत घेतला.
ही गोष्ट खूप गाजली.  लोकांना खूप आवडली.  त्यांनी एकमेकांना आवडीने ऐकवली. खूप वर्ष गेली.  मग अजून एका हुषार गणितीला वाटल. अरे, आपण ही गोष्ट वाढवू शकतो.  त्याने पुढे भर टाकली.  ती अशी ---

मंत्र्याच्या न्यायाने सगळे खूष झाले असतानाच मोठया मुलाला वाटले छे:, सगळे हत्ती आपल्यालाच मिळायला हवेत.  त्याने राजाकडे निवेदन दिले. सतरा हत्तींचे वाटप पुन्हा करा -  ही पध्दत मला पसंत नाही.  राजा चिडलाच.  पण राग न दाखवता त्याने मंत्र्याला बोलावले.  दोघांनी आपसांत कांही कुजबूज केली.  मग दरबार भरला तो गांवातील नदीच्या पुलाजवळ.   आता मंत्र्याने सांगितले -  ते माझा हत्ती घेऊन केलेले वाटप विसरा. आता मी नव्याने वाटप करतो.
त्याने नदीच्या पुलावर एक हत्ती आणि पुलाखाली दोन हत्ती उभे कले  -  हे बघा, 1/2 हत्ती.  -  इथे पुलाने आडव्या रेघेचे काम केल आहे.  हा वरचा एक आणि खालचे दोन हत्ती मोठया मुलाचे.  मग पुलावर एक आणि खाली तीन हत्ती ठेऊन म्हणाला हे 1/3 म्हणजे चार हत्ती मधल्या मुलाचे.  शेवटी पुलावर एक आणि खाली नऊ हत्ती ठेऊन म्हणाला हे 1/9 म्हणजे दहा हत्ती धाकटया मुलाचे.  सगळया जनतेने आणि दरबाराने म्हटले -  ठीक, ठीक, आता चांगला न्याय झाला.  कारण लोभी माणसांना अद्दल घडवणे हे पण न्यायाचे काम असतेच.  

अशाच खूप गोष्टी, खूप कोडी, खूपशा अभ्यास करण्याच्या युक्त्या वगैरे वगैरे आपण बोलूया.  तुमच्याकडील प्रश्न, युक्त्या आणि गोष्टी मला कळवा.  त्याही आपण या सदरातून सर्वांना सांगू.  विषय असतील परिसर, विज्ञान, पर्यावरण, आकाश, ऋतू, फुलं, पाखर .. .. असे खूप काही.  दर आठवडयाला एक.
तुम्ही वाचल असेल  -  जगात कार्बन डायऑक्साइडचे प्रमाण वाढतय म्हणून जागतिक तापमान वाढतय.  त्यातून त्सुनामी सारखी वादळं येतात.. .. तर मुद्दा हा -  वातावरणात कार्बन डायऑक्साइडच प्रमाण किती होत -  दहा वर्षांपूर्वी किती आणि शंभर वर्षांपूर्वी किती, हे आता मोजायच असेल तर कस मोजतात? 

तसच तुमच्या शहरात कांही कांही ठिकाणी ट्रॅफिक जाम मुळे धूर, प्रदूषण खूप वाढते.  तिथल्या पोलीस कॉन्स्टेबल्सना मास्क लावावा लागतो.  तिथे आता कांही लोक प्रदूषण मापक यंत्र बसवतात - म्हणजे लोकांना कळाव -  की पहा इथे प्रदूषण किती वाढलय्‌.  पण हे कळल्यावर सुध्दा लोक गप्पच बसले  -  त्यांनी आणि प्रशासनाने मिळून कांहीच केले नाही तर कांय? 

त्याच छोटस उत्तर आहे.  सई परांजपे यांच्या चकाचक नावाच्या सिनेमात.  बघाच तो.
आता बाय्‌ बाय्‌.  पुन्हा भेट पुढल्या आठवडयांत.

